[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.10.2008

COM(2008) 647 τελικό

2006/0006 (COD)

Τροποποιημένη πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τον καθορισμό της διαδικασίας εφαρμογής του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλειας

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2006/0006 (COD)

Τροποποιημένη πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τον καθορισμό της διαδικασίας εφαρμογής του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλειας

(Κείμενο που παρουσιάζει ενδιαφέρον για τον ΕΟΧ )

1. Στάδιο της διαδικασίας

Η πρόταση – COM (2006)16 – COD/2006/0006 – εγκρίθηκε από την Επιτροπή στις 31 Ιανουαρίου 2006 και διαβιβάστηκε στο Ευρωπαϊκό Κοινοβούλιο και στο Συμβούλιο στις 31 Ιανουαρίου 2006.

Η Οικονομική και Κοινωνική Επιτροπή διατύπωσε τη γνώμη της σχετικά με την πρόταση της Επιτροπής στις 26 Οκτωβρίου 2006.

Το Κοινοβούλιο ενέκρινε 162 τροπολογίες κατά την πρώτη ανάγνωση στις 9 Ιουλίου 2008.

2. Σκοπός της πρότασης

Σκοπός της πρότασης είναι ο καθορισμός των διαδικασιών εφαρμογής των κανόνων που θεσπίζονται από τον κανονισμό (ΕΚ) αριθ. 883/2004 για όλα τα ενδιαφερόμενα μέρη. Η πρόταση συμπληρώνει το εκσυγχρονιστικό έργο που επιτελέστηκε με την εφαρμογή του κανονισμού και επιδιώκει να βελτιώσει τις σημερινές διαδικασίες απλοποιώντας τες και αποσαφηνίζοντας τις ισχύουσες διατάξεις σε πολλούς τομείς. Η πρόταση αποσκοπεί επίσης να αξιοποιήσει τα διδάγματα από την αναβάθμιση της συνεργασίας μεταξύ φορέων, όπως αναφέρεται στον κανονισμό (ΕΚ) αριθ. 883/2004 (π.χ. ηλεκτρονική ανταλλαγή δεδομένων μεταξύ κρατών μελών).

3. Σκοπός της τροποποιημένης πρότασης

Η τροποποιημένη πρόταση προσαρμόζει την αρχική πρόταση σε ορισμένα σημεία, όπως υπέδειξε το Ευρωπαϊκό Κοινοβούλιο. Η Επιτροπή μπορεί να δεχτεί τη μεγάλη πλειονότητα των τροπολογιών (159 από τις 162) ως έχουν, επειδή συμφωνούν με τους στόχους της πρότασής της. Οι τροπολογίες αυτές αφορούν διαδικασίες εφαρμογής του κανονισμού (ΕΚ) αριθ. 883/2004 και αποσκοπούν γενικότερα να εξασφαλίσουν ότι οι παροχές κοινωνικής ασφάλειας χορηγούνται γρήγορα και αποτελεσματικά στους πολίτες της ΕΕ (μείωση της γραφειοκρατίας). Λόγω της μεγάλης ποικιλίας συστημάτων κοινωνικής ασφάλισης σε επίπεδο Ένωσης, υπάρχουν περισσότεροι του ενός τρόποι για την επίτευξη του στόχου· έτσι, όταν το συννομοθετικό όργανο εντοπίζει την αποτελεσματικότερη διαδικασία προς όφελος όλων των συντελεστών, η Επιτροπή το ακολουθεί.

4. Παρατηρήσεις επί των τροπολογιών που εγκρίθηκαν από το Ευρωπαϊκό Κοινοβούλιο

4.1. Τροπολογίες που έγιναν δεκτές από την Επιτροπή

Η Επιτροπή μπορεί να δεχτεί τις τροπολογίες 1-14, 16-25, 27-54 και 56-162.

Πολλές από αυτές τις τροπολογίες είναι ταυτόσημες ή παρόμοιες με τις αλλαγές που έγιναν από το Συμβούλιο ως αποτέλεσμα των εργασιών στο πλαίσιο της ομάδας εργασίας του Συμβουλίου για την κοινωνική ασφάλιση. Η Επιτροπή τις εξέτασε αναλυτικά κατά τις διαπραγματεύσεις στο πλαίσιο της ομάδας εργασίας του Συμβουλίου και μπορεί να τις δεχτεί.

Άλλες τροπολογίες είναι γλωσσικού χαρακτήρα ή αφορούν τη σαφέστερη διατύπωση της διαδικασίας.

4.2. Τροπολογίες που έγιναν δεκτές από την Επιτροπή εν μέρει ή υπό την επιφύλαξη αναδιατύπωσης

Τροπολογία 15

Η τροπολογία αυτή αντικατοπτρίζει τη γνώμη του ευρωπαίου επόπτη προστασίας δεδομένων και τις αλλαγές που συμφωνήθηκαν στο πλαίσιο του Συμβουλίου. Εστιάζεται στην ανταλλαγή δεδομένων προσωπικού χαρακτήρα μεταξύ εθνικών διοικήσεων και στην προστασία αυτών των δεδομένων στο βαθμό που αφορούν τις παροχές κοινωνικής ασφάλισης. Η τροπολογία (εδάφιο 4) εισάγει παραπομπή στην οδηγία 95/46/ΕΚ, σχετικά με την επεξεργασία δεδομένων προσωπικού χαρακτήρα, και έχει επίπτωση στο περιεχόμενο του παραρτήματος ΙV του κανονισμού (EK) αριθ. 883/2004 . Αυτό μπορεί να αποτελεί παρέμβαση σε θέματα αρμοδιότητας και εσωτερικής οργάνωσης των κρατών μελών στον τομέα των προσωπικών δεδομένων, θέματα που καλύπτονται ήδη από την οδηγία 95/46/ΕΚ. Η Επιτροπή μπορεί να δεχτεί το υπόλοιπο μέρος της τροπολογίας (εδάφια 1-3).

4.3. Τροπολογίες που δεν γίνονται δεκτές από την Επιτροπή

Η Επιτροπή δεν μπορεί να δεχτεί τις τροπολογίες 26 και 55.

Τροπολογία 26

Ο σκοπός της τροπολογίας 26 είναι να αποσαφηνίσει τις διατάξεις σχετικά με την επιστροφή (ανάκτηση) παροχών που καταβλήθηκαν προσωρινά (αχρεωστήτως), σε χρήμα ή σε είδος, από τον αρμόδιο φορέα. Η νέα διατύπωση του Συμβουλίου για το πρώτο εδάφιο του άρθρου 6 παράγραφος 4, η οποία αποτέλεσε αντικείμενο διαπραγμάτευσης στο πλαίσιο της μερικής γενικής προσέγγισης, είναι πιο ακριβής. Αντικατοπτρίζει την πρόοδο που επιτέλεσε η ομάδα εργασίας του Συμβουλίου για την κοινωνική ασφάλιση, ειδικότερα όσον αφορά το κεφάλαιο ΙΙΙ του τίτλου IV (Δημοσιονομικές διατάξεις).

Τροπολογία 55

Σύμφωνα με την τροπολογία 55, θα πρέπει να εκδίδεται πάντοτε πιστοποιητικό για τον ενδιαφερόμενο, στο οποίο να καθορίζεται η εφαρμοστέα νομοθεσία (π.χ. σε περίπτωση απόσπασης) και να αναφέρονται οι μισθοί που δηλώνονται από τον εργοδότη. Η τροπολογία αυτή απαιτεί περισσότερες πληροφορίες από όσες χρειάζονται για σκοπούς κοινωνικής ασφάλισης σε περιπτώσεις απόσπασης εργαζομένων (καθορισμός της εφαρμοστέας νομοθεσίας) και υπερβαίνει τους στόχους του κανονισμού.

5. Τροποποιημένη πρόταση

Βάσει του άρθρου 250 παράγραφος 2 της συνθήκης ΕΚ, η Επιτροπή τροποποιεί την πρότασή της, όπως αναλύεται ανωτέρω.